tartuNLP/wikipedia-smugri-20251201 huggingface dataset:
Brian Thomas Jr.

Brian Thomas Jr. (s. 8. lokakuuta 2002) on yhdysvaltalainen amerikkalaisen jalkapallon pelaaja. Hänen pelipaikkansa on laitahyökkääjä. Thomas Jr. edustaa NFL-joukkue Jacksonville Jaguarsia. Jaguars varasi hänet ensimmäisellä kierroksella 23. varausvuorolla . Kesäkuussa 2024 Thomas Jr. teki Jaguarsin kanssa nelivuotisen ja yhteensä 14,6 miljoonan dollarin arvoisen tulokassopimuksen. Tulokaskaudellaan 2024 Thomas Jr. valittiin Pro Bowl-tähdistöotteluun. Thomas Jr. on pelannut 17 NFL:n runkosarjan ottelua. Näissä otteluissa hänellä on 87 kiinniottoa, 1 282 kiinniottojaardia ja kymmenen kiinniotolla tehtyä touchdownia. Hän on edennyt juoksemalla 48 jaardia. Uran tilastot päivitetty kauden 2024 jälkeen.
Venejärvi (kylä, Kolari)

Venejärvi on Kolarissa sijaitseva kylä. Se sijaitsee samannimisen järven rannalla Suur-Teuravuoman suoalueen laidalla noin 35 kilometrin päässä Kolarin kirkonkylästä.
Historia.
Vanhimmat merkit Venejärven asutuksesta ovat jo kivikaudelta 9 000 vuoden takaa, mutta pysyvä asutus vakiintui vasta 1700-luvulla. Maa- ja metsätalouden sekä poronhoidon ohella kylän elinkeinoihin kuului aikaisemmin myös tervanpoltto. Venesjärven kautta kulkee alun perin 1870-luvulla rakennettu telatie, joka on noin kuuden kilometrin pituinen Venejärven, Kurtakon ja Teurajärven kylät yhdistävä pitkospuureitti. Venejärvellä sijaitsee myös Kärsimysten majana tunnettu jatkosodan aikainen metsäkaartilaisten piilopaikka.
Venejärveltä on kotoisin muun muassa SKDL:n kansanedustaja Eemeli Lakkala, joka oli Lapin merkittävimpiä korpikommunismin edustajia.
Hitaammin hautaan

Hitaammin hautaan on suomalaisen laulaja-lauluntekijä Nelli Matulan esittämä musiikkikappale, jolla hän osallistui vuoden 2025 Uuden Musiikin Kilpailuun. Kappaleen tuottivat Iiro Paakkari ja Arttu Istala, jotka tuottivat myös Matulan edeltävän albumin "Kiltti tyttö". Kappale sai 8. helmikuuta pidetyssä finaalissa saman verran yhteispisteitä Viivin esittämän Ainan kanssa. Viivi sijoittui lopulta Matulan yläpuolelle saatuaan enemmän ratkaisevia yleisöääniä, ja Matula jäi kokonaistuloksissa neljänneksi.
Kurtakon ravirata

Kurtakon ravirata on Kolarissa Kurtakon kylässä sijaitseva ravirata, joka on valmistunut vuonna 1966. Se sijaitsee kantatie 80:n varrella noin 17 kilometrin päässä Kolarin kirkonkylästä. Radan omistaa Ylläksen Ravi ry. Kurtakon ravirata on niin sanottu kesärata, jolla kilpaillaan ainoastaan kesäkaudella. Kurtakossa järjestetään vain yhdet totoravit vuosittain.
Kaukosen ravirata

Kaukosen ravirata on Kittilässä Kaukosen kylässä sijaitseva ravirata, joka on Suomen pohjoisin ravirata. Se sijaitsee kantatie 79:n varrella noin 17 kilometrin päässä Kittilän kirkonkylästa. Radan omistaa Kittilän Hevosystävät ry. Kaukonen on niin sanottu kesärata, jolla kilpaillaan ainoastaan kesäkaudella. Raviradalla järjestetään vain yhdet totoravit vuosittain. Kavioura on normaalin 1 000 metrin sijasta poikkeuksellisesti vain 800 metrin pituinen.
Kemijärven ravirata

Kemijärven ravirata (myös Peurakankaan ravirata) on Kemijärvellä sijaitseva ravirata. Se sijaitsee kantatie 82:n varrella Peurakankaalla noin viiden kilometrin päässä kaupungin keskustasta. Radan omistaa Kemijärven Ravi ry. Kemijärven ravirata on niin sanottu kesärata, jolla kilpaillaan ainoastaan kesäkaudella. Radalla järjestetään vain yhdet totoravit vuosittain.
Sodankylän ravirata

Sodankylä ravirata on Sodankylässä sijaitseva ravirata. Se sijaitsee Mantovaarassa valtatie 5:n varrella noin kolme kilometrin päässä Sodankylän kirkonkylästä. Radan omistaa Lapin Ravi ry. Sodankylän ravirata on niin sanottu kesärata, jolla kilpaillaan ainoastaan kesäkaudella. Radalla järjestetään yhdet totoravit vuosittain.
2024 YR4

2024 YR4 on lähelle Maata tuleva Apollo-asteroidi, jonka arvioidaan olevan halkaisijaltaan 40–90 metrin kokoinen. Sen kiertoaika Auringon ympäri on noin 3,99 vuotta ja sen kiertoradan inklinaatio on noin 3,41 astetta suhteessa Maan kiertorataan. 
Asteroidi ohitti Maan 25. joulukuuta 2024. Seuraavan kerran se tulee lähelle Maata 17. joulukuuta 2028 ja 22. joulukuuta 2032. Maahan törmäyksen uhka on pieni. 
2024 YR4 löydettiin NASAn Asteroid Terrestrial-impact Last Alert System (ATLAS) -ohjelman teleskoopilla Chilessä joulukuussa 2024. 
Uhka-arvion kehittyminen.
Asteroidi ohitti Maan 25. joulukuuta 2024, ja seuraavan kerran se tulee lähelle Maata 17. joulukuuta 2028 ja 22. joulukuuta 2032. Pian löytymisen 27. joulukuuta 2024 jälkeen uhka-arvio nousi korkealle, kun joulukuun 2032 törmäyksen todennäköisyydeksi arvioitiin 3,1 % (arvio 18. helmikuuta 2025). Sen vaaraluokka Torinon asteikolla oli 3 eli kohde on tarkkaa seurantaa vaativa. Törmäyksen tapahtuessa asteroidi tulisi osumaan itäiselle Tyynellemerelle, Etelä-Amerikan pohjoisosaan, Atlantin valtamereen, Afrikkaan, Arabianmereen tai Aasiaan. Asteroiditörmäys olisi voimaltaan noin 8 megatonnia. Tämä ei riittäisi romauttamaan yhteiskuntaa, mutta aiheuttaisi merkittävää paikallista tuhoa. Lisätutkimusten jälkeen uhan vaaraluokka putosi nollaan.
Asteroidin odotetaan tulevan lähelle Maata 22. joulukuuta 2032, ja törmäyksen vaaraluokka Torinon asteikolla on nolla. NASAn 23. helmikuuta 2025 antamien tietojen mukaan törmäyksen todennäköisuus on 1:26 000 (0,0039 %), kun taas ESAn mukaan todennäköisyys on noin 1:62 000 (0,0016 %).
Maasta ja avaruudesta käsin toimivat observatoriot jatkavat YR4:n seurantaa huhti- tai toukokuuhun 2025 asti, jonka jälkeen se ei ole enää havaittavissa eikä tutkittavissa ennen seuraavaa Maan ohitusta vuonna 2028. Havaintoja on tehty mm. Kanariansaarilla sijaitsevalla 2,5-metrisellä pohjoismaisella teleskoopilla (Nordic Optical Telescope, NOT) ja James Webb -avaruusteleskoopilla.
2024 YR4 Kuuhun törmäyksen todennäköisyys 22. joulukuuta 2032 on noussut 4 prosenttiin .
Jülichin tutkimuskeskus

Jülichin tutkimuskeskus (, lyhennys: FZJ) on Euroopan suurimpiin lukeutuva tutkimuskeskus Saksan länsiosassa, Nordrhein-Westfalenin osavaltion Dürenin piirikunnan Jülichissä. Keskuksen strategisia tutkimuksen painopistealueita ovat energia, informaatio ja biotalous. Poikkitieteellinen tutkimuslaitos on perustettu vuonna 1956. 
Tutkimuslaitoksen toiminta on jakautunut 2,2 neliökilometrin laajuiselle kampusalueelle ja 14 tieteelliseen instituuttiin. Jülichin kampuksen ohella toimintaa on 18 sivutoimipaikkaa muulla Saksassa ja ulkomailla. Laajemmin tarkasteltuna Jülichin tutkimuskeskus on yksi saksalaisen Helmholtz-Gemeinschaftin kaikkiaan 18 tutkimuskeskuksesta. Helmholtz-Gemeinschaft on runsaan 5 miljardin euron vuosibudjetillaan ja noin 46 000 työntekijällään Saksan suurin tutkimuskeskuksia ylläpitävä yhteisö.
Jülichin supertietokonekeskus on osa eurooppalaista EuroHPC-suurlaskentaverkostoa. Jülichin konekeskuksen laitteistoihin lukeutuvat esimerkiksi supertietokone Juwels, kvanttitietokone JuPSI ja rakenteilla oleva Jupiter-supertietokone. Jupiteristä ennakoidaan Euroopan ensimmäistä exateholuokan supertietokonetta. Syksyllä 2024 Jupiterin suunnitellusta kapasiteetistä oli asennettu vasta osa. 
Fysiikan nobelisti (2007) Peter Grünberg työskenteli suurimman osan elämästään Jülichin tutkimuskeskuksen kiinteän aineen fysiikan tutkimusosastolla.
Mallasviinietikka

 Mallasviinietikka on etikan laatu, joka valmistetaan ohramaltaasta. Sitä on perinteisesti valmistettu suurissa sammioissa. Sitä käytetään muun muassa kalaruokien kanssa. Mallasviinietikan tyypillinen etikkahappopitoisuus on 5 %.
Deommodore Lenoir

Deommodore Lenoir (s. 6. lokakuuta 1999 Los Angeles, Kalifornia, Yhdysvallat) on yhdysvaltalainen amerikkalaisen jalkapallon pelaaja. Hänen pelipaikkansa on kulmapuolustaja. Lenoir edustaa NFL-joukkue San Francisco 49ersia. Ennen NFL-uraansa hän pelasi Oregonin yliopiston joukkueessa. 49ers varasi hänet viidennellä kierroksella 172. varausvuorolla . Toukokuussa 2021 Lenoir teki 49ersin kanssa tulokassopimuksen. Marraskuussa 2024 Lenoir teki 49ersin kanssa viisivuotisen ja yhteensä 92 miljoonan dollarin arvoisen jatkosopimuksen. Lenoir on pelannut 62 NFL:n runkosarjan ottelua. Näissä otteluissa hänellä on yhteensä 265 taklausta, 26 puolustettua heittoa, kuusi syötönkatkoa, 90 syötönkatkojen palautuksilla edettyä jaardia, yksi aiheutettu rähmäys, yksi pelinrakentajan säkitys ja kaksi iskua pelinrakentajaan. Lenoir on pelannut kuusi NFL:n pudotuspelien ottelua. Näissä otteluissa hänellä on yhteensä 35 taklausta, kaksi puolustettua heittoa, kaksi syötönkatkoa, 12 syötönkatkojen palautuksilla edettyä jaardia ja yksi aiheutettu rähmäys. Uran tilastot päivitetty kauden 2024 jälkeen.
Lassie – erämaaseikkailu

Lassie – erämaaseikkailu ("Lassie’s Great Adventure") on William Beaudinen ohjaama lasten seikkailuelokuva vuodelta 1963. Siinä noin kymmenvuotias maanviljelijäperheen poika (Jon Provost) ja hänen skotlanninpaimenkoiransa Lassie joutuvat seikkailuun loikattuaan tuulen mukana ajelehtivan kuumailmapallon koriin ja ajauduttuaan Yhdysvalloista rajan yli Kanadan erämaihin. Muissa pääosissa näyttelevät June Lockhart, Hugh Reilly ja Bond-elokuvien pahana Jaws-hahmona myöhemmin tunnetuksi tullut Richard Kiel.
Vastaanotto.
"Uuden Suomen" ja "Iltalehden" yhteisessä VideoSuomi-liitteessä vuonna 1982 Aune Kämäräinen kirjoitti elokuvan sopivan hyvin kouluikäisille, muttei sen nuoremmille pelottavien kohtaustensa vuoksi. Hänestä elokuva on selkeä ja suoraviivainen jännitystarina, jossa on myötäelämisen ja samaistumisen mahdollisuuksia nuorille katsojille. Aikuiskatsojan hän kirjoitti panevan merkille kliseemäisen kömpelön ihmiskuvauksen kireine äitihahmoineen ja kesken tarinan unohdettavine intiaanimiehineen. "Video-oppaassa" vuodelta 1994 Bello Romano luonnehti elokuvaa ajan haalistamaksi koko perheen seikkailuksi ja antoi sille kolme tähteä viidestä.
Ines (Ruotsin prinsessa)

Prinsessa Ines, Västerbottenin herttuatar (koko nimeltään Ines Marie Lilian Silvia; s. 7. helmikuuta 2025 Danderydin kunta, Ruotsi), on Ruotsin prinssi Carl Philipin ja prinsessa Sofian neljäs lapsi ja ensimmäinen tytär. Hän on Ruotsin kruununperimysjärjestyksessä kahdeksantena kruununprinsessan ja hänen kahden lapsensa, isänsä ja kolmen isoveljensä jälkeen.
Julian (Ruotsin prinssi)

Prinssi Julian, Hallandin herttua (koko nimeltään Julian Herbert Folke: s. 26. maaliskuuta 2021 Danderydin kunta, Ruotsi), on Ruotsin prinssi Carl Philipin ja prinsessa Sofian kolmas lapsi. Hän on Ruotsin kruununperimysjärjestyksessä seitsemäntenä kruununprinsessa Victorian ja hänen kahden lapsensa, isänsä ja kahden isoveljensä jälkeen. Prinssi kastettiin elokuussa 2021.
Mulkosilmäkeltti

 
Mulkosilmäkeltti ("Rhinomugil corsula") on keltteihin kuuluva kalalaji. Lajia tavataan makeista vesistä Etelä- ja Kaakkois-Aasiasta. 
Koko ja ulkonäkö.
Mulkosilmäkeltti voi suurimmillaan kasvaa noin 45 cm pitkäksi. Laji on ruumiinrakenteeltaan pitkänomainen, tukevahko ja litistetyn lieriön muotoinen. Selkäeviä on kaksi ja pyrstöevä on hieman haarautunut. Kalan silmät ovat kookkaat. Mulkosilmäkeltti on väriltään ruskehtavan harmaa. 
Levinneisyys ja elintavat.
Mulkosilmäkelttiä tavataan Intian pohjois- ja länsiosista Myanmariin ulottuvalta alueelta. Lajin elinympäristöä ovat joet ja jokisuistot. Mulkosilmäkeltin ravintoa ovat levät, pienet äyriäiset ja mikro-organismit. Lisääntymiskausi on sadekauden mukaan toukokuusta marraskuulle.
Mulkosilmäkeltti on kaupallisesti merkittävä ruokakala elinalueellaan.
FIRE-liike

FIRE (; ) on Yhdysvalloista lähtöisin oleva liike, jonka kannattajat pyrkivät taloudelliseen riippumattomuuteen ja eläköitymiseen tavallista nopeammin, jotta työssäkäynti ei olisi pakollista. FIRE-liikkeen kannattajaa kutsutaan "firettäjäksi" ja elämäntapaa "firettämiseksi". Firettäjien tavoitteet ja aikataulut voivat olla erilaisia. Firettäjät ovat usein milleniaaleja.
Firettäjät voivat sijoittaa tai laittaa säästöön jopa 50–70 prosenttia kuukausittaisista tuloistaan. Äärimmilleen viety firettäminen voi olla askeettinen elämäntapa.
FIRE-liikettä on pidetty vastareaktiona globaalille työelämän murrokselle ja taloudelliselle epävarmuudelle.
Yleisyys.
Suomessa vuonna 2019 yli puolet yli 18–25-vuotiaista nuorista kertoi tavoittelevansa taloudellista riippumattomuutta.
AT Ski Team

AT Ski Team on vuonna 2024 perustettu hiihtoseura. Seura voitti naisten parisprintin Suomen mestaruuden 2025 joukkueella Emmi Lämsä ja Olivia Puranen.
Don Cockell

Don Cockell (22. syyskuuta 1928 Balham, Lontoo, Englanti – 18. heinäkuuta 1983 Tooting, Lontoo) oli englantilainen nyrkkeilijä, raskaan keskisarjan ja raskaansarjan nyrkkeilijä, joka muistetaan erityisesti toukokuussa 1955 käydystä MM-ottelusta hallitsevaa raskaansarjan mestaria Rocky Marcianoa vastaan.
Don Cockell aloitti nyrkkeilyuransa käytännössä suoraan ammattilaisena maailmansodan jälkeen kesäkuussa 1946. Hän nyrkkeili aluksi raskaassa keskiarjassa. Sen jälkeen hän eteni 48 voitokkaan raskaan keskisarjan ottelun jälkeen sarjan Britannian mestariksi lokakuussa 1950 Freddie Mills luovuttua aiemmin tittelistä. Maaliskussa 1951 Cockell saavutti vastaavasti Euroopan mestaruustittelin voitollaan ranskalaisesta Albert Yvelistä. Joulukuussa 1951 hän otteli tittelittömän ottelun amerikkalaista Jimmy Sladea ja koki tappion keskeytyksellä. Kesäkuussa 1952 hän menetti raskaan keskisarjan tittelinsä tappiolla maanmiestään Randolph Turpinia vastaan. Cockell putosi lattiaan kolmesti ottelun aikana ja hävisi teknisellä tyrmäyksellä 11. erässä. Tässä vaiheessa Cockell luopui raskaan keskisarjan EM-titelistä, joka siirtyi saksalaiselle Conny Ruxille hänen voitettuaan mestaruuottelun.
Tämän jälkeen Cockell siirtyi painonpudotusvaikeuksien myötä raskaaseen sarjaan ja otteli kolmannessa ottelussaan maaliskuussa 1953 voitokkaasti Britannian raskaansarjan mestaruudesta uransa ehtoopuolella olevaa walesiläistä Tommy Farria vastaan pistevoitolla 15-eräisessä ottelussa. Seuraavaksi toukokuussa 1953 hän kohtasi brittiläisen Johnny Williamsin titteliottelussa Britannian ja Brittiläisen kansainyhteisön raskaansarjan mestaruudesta voittaen Williamsin pistein. Alkuvuoden voitot amerikkalaisista Roland La Starzasta ja Harry Matthewsista nostivat hänet toukokuussa 1955 MM-otteluun Rocky Marcianoa vastaan. Tämä oli ensimmäinen brittiläinen nyrkkeilijä raskaansarjan titteliottelussa sitten Farrin vuoden 1937 raskaansarjan ottelun Joe Louisia vastaan. Ottelu käytiin San Fransiscossa, ja Marciano voitti ottelun keskeytyksellä 9. erässä.
Don Cockell otteli MM-ottelun jälkeen vielä kaksi kertaa eli Kuuban Niño Valdésia ja Tongan Kitione Lavea. Molemmissa Cockellille tuli tappio, ja näin hän päätti vuonna 1946 alkaneen nyrkkeilyuransa huhtikuussa 1956.
Cockell nyrkkeilyuransa jälkeen erilaisissa työtehtävissä, kuten maatilan ja kuljetusyrityksen johtotehtävissä. Sen jälkeen hän työskenteli Lontoossa metron huoltomiestehtävissä. Don Cockell kuoli syöpään 18. heinäkuuta 1983. Hän oli naimisissa ja hänellä oli yksi poika.
Arx

Arx (lat., mon. "arces"; ) tarkoitti antiikin Roomassa kaupungin linnavuorta ja vastasi näin akropolista kreikkalaisessa maailmassa. Tunnetuin arx oli Rooman kaupungin Arx, joka käsitti osan Capitolium-kukkulasta.
Arx tarkoitti alun perin kaupungin muurien sisällä sijaitsevaa korkeaa paikkaa tai kukkulaa. Sitä ei varhaisina aikoina yleensä suljettu omalla muurillaan erilleen alakaupungista, ja näin tehtiin vain harvoin myöhempinäkään aikoina. Samassa kaupungissa saattoi olla useita merkittäviä kukkuloita, kuten oli Rooman tapauksessa (Rooman seitsemän kukkulaa). Näin Vergilius käyttää termiä oikein sanoessaan ”"septemque una sibi muro circumdedit arces"” (”ja ympäröi seitsemän kukkulaa yhdellä muurilla”).
Usein kussakin kaupungissa oli kuitenkin vain yksi pääasiallinen arx, ja näin arx-sana tuli käytännössä merkitsemään samaa kuin akropolis. Silloin kun kaupungin sijainti ei perustunut pääasiassa kaupallisiin seikkoihin, niin kuin Roomassa, asutus kasvoi usein sellaisen kallion ympärille, joka soveltui hyvin arx-kukkulaksi. Tämä näkyy erityisesti Keski-Italian muinaisissa kaupungeissa – esimerkiksi sabiinien, volskien ja herniikien kaupungeissa – jotka usein muodostuivat lähes saavuttamattoman linnakkeen ympärille.
Erityisesti nimitystä käytettiin Rooman kaupungissa yhdestä Capitolium-kukkulan huipuista, Arxista. Sen katsotaan käsittäneen kukkulan pohjoisen huipun, kun taas varsinainen Capitolium käsitti eteläisen huipun.
Cloaca Maxima

Cloaca Maxima (lat., ”Suurin viemäri”) voi viitata seuraaviin:
Sean Baker

Sean Baker (s. 26. helmikuuta 1971 Summit, New Jersey) on yhdysvaltalainen elokuvantekijä. Hän on elokuvaohjaaja, -tuottaja, -käsikirjoittaja ja -leikkaaja. Hän on ohjannut muun muassa independent-elokuvat "Take Out" (2004), "Starlet" (2012), "Tangerine" (2015), "The Florida Project" (2017) ja "Red Rocket" (2021). 
Baker palkittiin elokuvasta "Anora" (2024) parhaan elokuvan, ohjauksen, alkuperäisen käsikirjoituksen ja leikkauksen Oscar-palkinnoilla. Hänestä tuli historian ensimmäinen, joka on voittanut samana iltana samasta elokuvasta neljä Oscar-palkintoa. Elokuva palkittiin myös Kultaisella palmulla Cannesin elokuvajuhlilla.
Kuumaveriset

Kuumaveriset ("Trouble in Mind") on Alan Rudolphin käsikirjoittama ja ohjaama yhdysvaltalainen draamaelokuva vuodelta 1985. Sen pääosissa näyttelevät Kris Kristofferson, Keith Carradine ja Lori Singer, mutta tarinassa on useita muitakin merkittäviä henkilöhahmoja.
Juoni.
Köyhä pikkurikollinen (Carradine) vaimonsa (Singer) ja pienen vauvansa kanssa sekä vankilasta vapautunut poliisi (Kristoffersson) kohtaavat toisensa kahvilassa, jota emännöi kaiken kokenut Wanda (Geneviève Bujold). Kahvila sijaitsee kuvitteellisessa Rain Cityn kaupungissa, joka tarjoaa etenemismahdollisuudet vain nokkelille ja röyhkeille ihmisille, ja rikollisuus rehottaa. Toisaalta moni menettää kaiken omaisuutensa alamaailman kurimuksessa elävässä kaupungissa.
Vastaanotto.
"Video-oppaassa" Bello Romano kirjoitti elokuvan rakentuvan mutkikkaan intohimoisten ihmissuhteiden ympärille ja luonnehti sitä unenomaisen tyylikkääksi helmeksi ja 1980-luvun "film noiriksi" ilman kyynisyyttä. Hän antoi elokuvalle neljä tähteä viidestä, joka vastaa sanallista arviota ”erinomainen”. "Iltalehden" Olli Manninen puolestaan luonnehti "Kuumaverisiä" oudon suomalaisnimen saaneeksi myyttiseksi westerniksi, jossa tulee hyvin esille Rudolphin tapa rakentaa elokuvansa niin, että sitä on vaikea lokeroida mihinkään lajityyppiin. Lännenelokuvan lisäksi hän näki siinä elementtejä rikoselokuvasta ja hieman myös "science fictionista". Molemmat kriitikot kiittelivät Mark Ishamin ja Marianne Faithfullin musiikin osuutta unenomaisen tunnelman luomisessa.
Sonkajanjärvi

Sonkajanjärvi on saareton, kulttuurimaiseman reunustama järvi Sonkajan kylän rannalla Ilomantsissa. Sen pinta-ala on yksi neliökilometri. Etäisyys Joensuusta on 52 kilometriä itäkoilliseen ja Ilomantsin keskustasta yhdeksisen kilometriä länsiluoteeseen.
Maantiede.
Sonkajanjärven eteläisimmän osan muodostaa Mertapuronlahti. Kaakossa on Loikaanlahti. Lahtien välissä sijaitsee noin kymmenhehtaarinen Koivuniemi. Järvi kaventuu kohti pohjoista. Noin seitsemäsosa Sonkajanjärvestä on vähintään kymmenen metriä syvä. Syvänne sijaitsee järven itäosassa ja syvin kohta, noin 13,5 metriä, sijaitsee Loikaanlahden suulla. Koska syvänne ei ulotu kovin matalalle, järven tilavuudesta vain runsas sadasosa on vähintään kymmenen metrin syvyydessä.
Sonkajan pellot ja asutus ulottuvat koillisessa aivan järven rantaan, luoteessa väliin jää metsämaata. Etelässä järven rannalla on pientaloja ja metsää.
Sonkajanjärveen laskee noin kolmanneskilometrin pituinen Mertapuro kaakosta Akanlammelta (171,1 metriä merenpinnan yläpuolella). Luoteesta laskee Onkilamminpuro. Sonkajanjärvi kääntyy alavirtaan Mertapuronlahden luoteiskolkasta, josta alkaa etelään virtaava Sonkajanjoki.
Sonkajanjärven vesitilavuus on 4 826 000 kuutiometriä.
Sonkajanjärvi (01.047.1.006) kuuluu Sonkajanjoen valuma-alueeseen (01.047), joka on kolmannen jakovaiheen vesistö Jänisjoen vesistössä (01). Toinen jakovaihe on Sonkajärven valuma-alue (01.04). Se on tilavuudeltaan suurin alueensa kahdestatoista vähintään hehtaarin laajuisesta vakavedestä ja pinta-alaltaan toiseksi laajin Sonkajanrannanjärven jälkeen.
Vilkjärvi (järvi)

Vilkjärvi on keskimäärin matala järvi saman nimisen kylän pohjoispuolella Lappeenrannassa Etelä-Karjalassa. Sen pinta-ala on 94 hehtaaria. Etäisyys Lappeenrannan keskustasta on neljätoista kilometriä lounaaseen.
Maantiede.
Vilkjärven pohjoisosaa jakaa leveä Kännipäänniemi, jonka itäpuolinen Kastniemenlahti on erittäin matalaa. Niemen länsipuolella sijaitsee Hietojanlahti. Järven kaakkoisosan muodostaa lahti, jolla ei ole karttanimeä. Sinne kuljetaan noin sata metriä leveän Hannuksensalmen kautta. Vilkjärven syvin piste, 7,9 metriä, sijaitsee järven luoteisosassa Hietojanlahdella.
Vilkjärven saariluku on kaksi. Saarten yhteenlaskettu pinta-ala on noin 20 aaria. Järven länsipuolella sijaitsee Keskimmäinen (70,2 metriä mpy), järviä erottaa noin 300 metriä leveä kannas. Vilkjärvestä virtaa lasku-uoma Keskimmäiseen.
Vilkjärven vesitilavuus on 2 608 000 kuutiometriä.
Vilkjärvi (08.004.1.015) kuuluu Tittaran valuma-alueeseen (08.004), joka on kolmannen jakovaiheen vesistö Vilajoen vesistössä (08). Vilkjärvi on Tittaran valuma-alueen laajin vakavesi. Sitä seuraa Keskimmäinen, Tittara ja kaksitoista pienempää järveä.
Bobodžon Ğafurovin piiri

Bobodžon Ğafurovin piiri () on hallintopiiri Suğdin maakunnassa Tadžikistanissa. Sen keskus on Ğafurovin taajama. Piirin pinta-ala on 2 651,7 neliökilometriä. Vuoden 2020 väestönlaskennan mukaan siellä oli 381 935 asukasta.
Bobodžon Ğafurovin piiri rajoittuu koillisessa Aštin, kaakossa Konibodomin, lounaassa Džabbor Rasulovin ja Spitamanin ja luoteessa Masttšohin piireihin sekä pohjoisessa Uzbekistaniin ja etelässä Kirgisiaan. Sen keskellä ovat Xudžandin ja Gulistonin kaupungit. Piiri sijaitsee Fergananlaakson länsipäädyssä. Pohjoisessa ovat Qurama- ja Muğulvuoret. Hyötykaivannaisiin kuuluvat rauta- ja monimetallimalmit, volframi, vismutti, kvartsi ja kalkkikivi.
Seudun ilmasto on mantereinen. Tammikuun keskilämpötila on 6–8 ja heinäkuun 36–38 astetta. Vuotuinen sademäärä on laaksossa 150–200 ja vuorilla jopa 350 millimetriä. Piirin läpi kulkee Suuri Ferganan kanava. Kaakossa sijaitsee Qairoqqumin tekojärvi. Keinokasteluun käytetään myös Xodžaboqirğonjoen vettä.
Vuonna 1926 perustetun hallintoalueen nimenä oli aluksi Xudžandin, vuodesta 1936 Leninobodin ja vuodesta 1957 jälleen Xudžandin piiri. Se nimettiin uudelleen akateemikko Bobodžon Ğafurovin mukaan vuonna 1999. Piiriin kuuluu Ğafurovin kaupunkikunta ja 11 maalaiskuntaa: Dadoboi Xolmatov, Ğozijon, Haidar Usmonov, Isfisor, Ismoil, Jova, Ovšiqal’a, Tšašmasor, Undžī, Xistevarz ja Zarzamin. Kaupunkiväestön osuus on virallisesti viisi prosenttia. Suurimmat asutuskeskukset ovat Xistevarzin (61 870 asukasta vuonna 2020) ja Isfisorin (38 581) kylät. Asukkaista lähes 80 prosenttia on tadžikkeja ja noin 20 prosenttia uzbekkeja.
Piirin läpi kulkevat Xudžandista Dušanbehen johtava maantie ja Xovosin–Kokandin välinen rautatie. Sen alueella sijaitsee myös Xudžandin kansainvälinen lentoasema.
Väestön pääelinkeinot ovat maatalous ja maataloustuotteiden jalostus. Maatalous on erikoistunut puuvillan, viljan, vihannesten, hedelmien ja viinirypäleiden viljelyyn sekä karjanhoitoon ja silkin tuotantoon. Piirissä on puuvilla-, elintarvike-, rakennustarvike- ja muoviteollisuutta.
Paikallinen nähtävyys on neuvostoaikaisen Moskva-kolhoosin kulttuuripalatsi, joka muistuttaa Pietarhovin suurta palatsia.
Eija Tolpo

Eija Tolpo (s. 1948 Sääminki, os. Makkonen, ent. Saavalainen) on suomalainen ooppera- ja TV-ohjaaja, esiintymisvalmentaja ja pedagogi.
1970-luvun alussa Tolpo toimi Tampereella ohjaajana Yleisradion TV 2:n lasten ja nuorten ohjelmissa kuten Satuposti ja Minikino. Vuosina 1980-1992 Tolpo toimi Yleisradion Ammattiopistossa TV-esiintymisen ja henkilöohjauksen opettajana. Samaan aikaan hän toimi puhe- ja TV-esiintymisen tuntiopettajana myös Tampereen yliopiston tiedotusopin laitoksella. 
Tolpo teki ohjauksia YLE TV2:lle ja TV1:lle, kuten TV 2:n Lähimmäiset- ja Päätoimittaja-sarjat. Vuonna 1989 hän ohjasi USAn presidentin vaalikampanjasta tunnin ohjelman Presidentin tekijät. Vuosina 1996 - 2011 Eija Tolpo toimi MTV 3:n vaaliohjelmien dramaturgina ja esiintyvien toimittajien valmentajana.
Oopperaohjaukset.
Tolpo opiskeli oopperaohjausta Wienin Hochschule für Musik und Darstellende Kunst'issa vuosina 1990-92. 
Vuonna 1995 valmistui Eija Tolpon ohjaama TV-ooppera Hund; oopperan teemana on Venäjän mafian tulo Suomeen. Sen on säveltänyt Ralf Gothóni ja libretistinä on Thomas Wulff. TV-kuvaajana toimi Antero Takala. 
Vuonna 1996 Tolpo ohjasi Franz Schubertin Winterreisen TV-teoksena. Teoksen pääroolissa on Tom Krause ja hänen pianistinaan toimii Eero Heinonen.
Vuonna 1996 Tolpo ohjasi Joensuun laulujuhlille oopperan Sudenmorsian. Se on Tauno Pylkkäsen säveltämä Aino Kallaksen Sudenmorsian -tekstiin.
Tolpo on ohjannut myös klassisia oopperoita kuten Georges Bizetin Carmenin ja Wolfgang Amadeus Mozartin Cosi fan tutten Savonlinnan Musiikkiakatemialle. Giuseppe Verdin Rigoletton Tolpo ohjasi Turun Musiikkiteatterille (2000). Rigolettoa edelsi Turussa (1999) Leos Janàcekin Ovela kettu.
Vuonna 2006 Eija Tolpo ohjasi Benjamin Brittenin oopperan Kuovijoki Naantalin Musiikkijuhlille. Kyseessä on kolmen kirkko-oopperan sarjasta ensimmäinen ja se toteutettiin Naantalin kirkossa.
Vuonna 2009 Eija Tolpo ohjasi Naantalin musiikkijuhlien 30-vuotisjuhlille Brittenin kirkko-oopperoiden sarjasta viimeisen eli Tuhlaajapojan. Raamatulliseen kertomukseen perustuvan oopperan on suomentanut Jussi Törnwall.
Opettajana ja kouluttajana.
Vuonna 2008 Eija Tolpo sai oopperoiden ohjauksista, lavaohjauksista, sekä ohjauksen opetustyöstä Pro Musica tunnustuspalkinnon.
Tolpo on toiminut useiden kansainvälisten laulukilpailujen tuomariston jäsenenä, viimeksi helmikuussa 2022 ja 2023 Turkin Izmirissä.
Riitta Anttonen

Riitta Maija Hannele Anttonen (s. 4. joulukuuta 1955 Simpele) on suomalainen teatteripukusuunnittelija. Hän on suunnitellut pukuja muun muassa Helsingin kaupunginteatteriin, Ryhmäteatteriin ja Tampereen Teatteriin.
Ura.
Anttosella on pukuompelijan ja vaatetusteknologian koulutus. Hän on työskennellyt vapaana taiteilijana vuodesta 1981. Anttonen on puvustanut muun muassa näytelmät "Murtovarkaus", "Impivaarassa", "Kesäyön uni", "Tähtisumussa", "Taru sormusten herrasta" ja "Ghetto". Turun Samppalinnan kesäteatterin musikaalissa "All Shook Up" (2009) Anttonen leikki 1950-luvun muodilla leveähelmaisine hameineen ja kapealinjaisine jakkupukuineen. Savonlinnan oopperajuhlien "Kullervon" (2014) yhteydessä hänen linjaansa luonnehdittiin yleistunnelmaltaan sopivan harmaaksi.
Bulevardi Bill Clinton

Bulevardi Bill Clinton (’Bill Clintonin bulevardi’) on bulevardi Kosovon pääkaupungissa Pristinassa. Se on nimetty Yhdysvaltain 42. presidentin Bill Clintonin mukaan. Kosovon albaanit halusivat kiittää Clintonia hänen avustaan Kosovon sodassa. Vuonna 2009 bulevardin varrelle pystytettiin 3,5 metriä korkea Clintonia esittävä patsas.
Kosovossa on myös George W. Bushin ja Woodrow Wilsonin mukaan nimetyt kadut.
Astri Aas-Hansen

Astri Aas-Hansen (s. 16. joulukuuta 1970) on norjalainen juristi ja työväenpuolueen poliitikko. Hän on toiminut Støren hallituksen oikeus- ja valmiusministerinä helmikuusta 2025. Aas-Hansen on kotoisin Lillesandista ja hänellä on tutkinto Oslon yliopistosta.
Lene Vågslid

Lene Vågslid (s. 17. maaliskuuta 1986 Tokke) on norjalainen työväenpuolueen poliitikko ja suurkäräjäedustaja vuodesta 2010. Hän on toiminut Støren hallituksen lapsi- ja perhe helmikuusta 2025. Vågslid on kotoisin Tokkesta ja hänellä on tutkinto Telemarkin korkeakoulusta.
Årsunda

Årsunda on taajama Sandvikenin kunnassa Gävleborgin läänissä Gästriklandin historiallisessa maakunnassa Ruotsissa. Taajamassa oli 985 asukasta vuoden 2023 lopussa.
Åshammar

Åshammar on taajama Sandvikenin kunnassa Gävleborgin läänissä Gästriklandin historiallisessa maakunnassa Ruotsissa. Taajamassa oli 666 asukasta vuoden 2023 lopussa.
Hammarby (Sandviken)

Hammarby on taajama Sandvikenin kunnassa Gävleborgin läänissä Gästriklandin historiallisessa maakunnassa Ruotsissa. Taajamassa oli 535 asukasta vuoden 2023 lopussa.
Anders Uppström

Anders Uppström (1806–1865) oli ruotsalainen kielitieteilijä. Hän toimi vuodesta 1859 Uppsalan yliopiston goottilaissukuisten kielten professorina. Hänet tunnetaan erityisesti Hopearaamatun tutkijana.
Österfärnebo

Österfärnebo on taajama Sandvikenin kunnassa Gävleborgin läänissä Gästriklandin historiallisessa maakunnassa Ruotsissa. Taajamassa oli 456 asukasta vuoden 2023 lopussa.
Jäderfors

Jäderfors on taajama Sandvikenin kunnassa Gävleborgin läänissä Gästriklandin historiallisessa maakunnassa Ruotsissa. Taajamassa oli 323 asukasta vuoden 2023 lopussa.
Västerberg

Västerberg on taajama Sandvikenin kunnassa Gävleborgin läänissä Gästriklandin historiallisessa maakunnassa Ruotsissa. Taajamassa oli 205 asukasta vuoden 2023 lopussa.
Hillsta och Se

Hillsta och Se on taajama Sandvikenin kunnassa Gävleborgin läänissä Gästriklandin historiallisessa maakunnassa Ruotsissa. Taajamassa oli 280 asukasta vuoden 2023 lopussa.
Östanå (Sandviken)

Östanå on taajama Sandvikenin kunnassa Gävleborgin läänissä Gästriklandin historiallisessa maakunnassa Ruotsissa. Taajamassa oli 208 asukasta vuoden 2023 lopussa.
Hauk Aabel

Hauk Erlendson Aabel (21. huhtikuuta 1869 Førde – 12. joulukuuta 1961 Oslo) oli norjalainen näyttelijä, oman aikansa suosituimpia. Hän kävi upseerikoulun ja aloitti oikeustieteen opinnot Kristianian yliopistossa, mutta keskeytti ne innostuttuaan näyttelemisestä. Hän debytoi Christiania Theaterissa vuonna 1897 ja sai sinne vakituisen kiinnityksen seuraavana vuonna. Teatteri kuitenkin sulkeutui vuonna 1899, ja Aabel siirtyi Sekondtheatretiin, missä hän teki samana vuonna läpimurtonsa. Uransa aikana Aabel näytteli muun muassa Norjan kansallisteatterissa, Centralteatretissa ja Chat Noirissa. Hänet tunnettiin erityisesti kansanomaisten ja koomisten hahmojen tulkitsijana. Vuonna 1917 Aabel teki ensiesiintymisensä valkokankaalla Mauritz Stillerin mykkäelokuvassa "Aleksanteri suuri". Seuraavan elokuvaroolinsa hän teki vasta kymmenisen vuotta myöhemmin Walter Fyrstin "Troll-elgenissä". Lisäksi hän näytteli muun muassa Tancred Ibsenin "Den store barnedåpenissa" ja poikansa Per Aabelin ohjaamassa "Jeppe på Bierget" -elokuvassa.
RN Perseo (1905)

RN Perseo () oli Italian kuninkaallisen laivaston vuonna 1906 valmistunut Pegaso-luokan (alaluokkana Perseo-luokka) torpedovene.
Valmistus.
Alus tilattiin Napolista Pattisonin telakalta, missä köli laskettiin 10. elokuuta 1904. Alus laskettiin vesille 5. joulukuuta 1905 ja liitettiin laivastoon 26. elokuuta 1906.
Palvelus.
Alus upposi kolaroituaan yöllä 6. helmikuuta 1917 Strombolin edustalla "RN Astoren" kanssa, jolloin yksi aluksen torpedoista räjähti.
Kaalikeitto

Kaalikeitto on keräkaalista tehty keittoruoka. Siihen käytetään tavallisesti kaalin lisäksi porkkanaa ja jauhelihaa. Jauhelihaksi sopii sian- ja lampaanjauheliha. Se maustetaan kelta-, puna- tai valkosipulilla ja mahdollisesti siihen käytetään myös laakerinlehteä ja pippureita. Siihen voidaan käyttää myös riistakäristystä. Venäläisessä keittiössä kaalikeitto tehdään joskus hapankaalista.
Sienisalaatti

Sienisalaatti on sienistä tehty salaatti. Kotitekoisen sienisalaatin valmistuksessa sienet liotetaan aluksi kylmässä vedessä. Sienisalaatti sisältää sienten lisäksi etikkaa ja kermaa. Sienisalaattiiin voidaan käyttää paitsi tuoreita sieniä, myös suolalla säilöttyjä sieniä. Se sopii niin juhlatarjoiluun kuin arkiruoaksi.
Prairie Viewin A&amp;M-yliopisto

Prairie Viewin A&amp;M-yliopisto (, lyh. PVAMU) on Yhdysvaltain Texasissa sijaitseva julkinen yliopisto. Yliopisto on perustettu vuonna 1876, ja se sijaitsee Prairie Viewin kaupungissa.
Sam Houstonin osavaltionyliopisto

Sam Houstonin osavaltionyliopisto (, lyh. SHSU) on Yhdysvaltain Texasissa sijaitseva julkinen yliopisto. Yliopisto on perustettu vuonna 1879, ja se sijaitsee Huntsvillen kaupungissa.
Troll-elgen

Troll-elgen on norjalainen Walter Fyrstin ohjaama mustavalkoinen mykkäelokuva vuodelta 1927. Se perustuu Mikkjel Fønhusin samannimiseen romaaniin (suom. "Noitahirvi"). Elokuva oli yli sadantuhannen kruunun budjetillaan oman aikansa suurimpia norjalaisia tuotantoja, ja siitä tuli yleisömenestys.
Juoni.
Kuolleen miehen uskotaan kummittelevan norjalaisen kylän lähimetsissä hirven hahmossa. Kyläläiset yrittävät tuloksetta kaataa hirveä. Eräs metsästäjistä on köyhä talonpoika Hans Trefothaugen, joka on ihastunut Ingridiin, rikkaan suurmaanomistajan Hallstein Rustebakken tyttäreen. Hallstein haluaisi naittaa tyttärensä hevoskauppias Gunnar Sløvikalle, mutta Ingrid ei pidä hänestä. Hallstein on valmis hyväksymään Hansin vävykseen vain, jos tämä tappaa kummitushirven. Eräissä juhlissa Gunnar lähentelee Ingridiä, ja Hansin puolustaessa tätä Gunnar ottaa esiin puukon, mutta sohaisee sillä vahingossa itseänsä. Hansia syytetään puukotuksesta ja hän karkaa kaupunkiin. Hän ei viihdy siellä ja palaa takaisin kotikylänsä lähelle asettuen vanhan metsästäjän Gaupan mökkiin. Gaupa kertoo Hansille, että tappelun silminnäkijät ovat todistaneet hänen syyttömyytensä. Elokuvan lopussa Hans onnistuu kaatamaan kummitushirven ja saa Ingridin.
Stephen F. Austinin osavaltionyliopisto

Stephen F. Austinin osavaltionyliopisto (, lyh. SFASU) on Yhdysvaltain Texasissa sijaitseva julkinen yliopisto. Yliopisto on perustettu vuonna 1923, ja se sijaitsee Nacogdochesin kaupungissa.
Tarletonin osavaltionyliopisto

Tarletonin osavaltionyliopisto (, lyh. TSU) on Yhdysvaltain Texasissa sijaitseva julkinen yliopisto. Yliopisto on perustettu vuonna 1899, ja se sijaitsee Stephenvillen kaupungissa.
Texasin A&amp;M-yliopisto (Corpus Christi)

Texasin A&amp;M-yliopisto (Corpus Christi) (, lyh. TAMUCC) on Yhdysvaltain Texasissa sijaitseva julkinen yliopisto. Yliopisto on perustettu vuonna 1947, ja se sijaitsee Corpus Christin kaupungissa.
Dún Briste

Dún Briste (”Rikkoutunut linnake”) on 45 metriä korkea kiilamainen kivimuodostelma Irlannin länsirannikolla. Se on muodostunut noin 350 miljoonaa vuotta sitten. Dún Bristen kivipilari koostuu päällekkäisistä kivikerrostumista, joita eroosio on kuluttanut eri tavoin.
Dún Briste on alun perin ollut yhteydessä mantereeseen. Yleisen käsityksen mukaan kalliolle johtava holvikaari romahti rajussa myrskyssä vuonna 1393. Sen jälkeen kallio on seissyt erillään mantereesta.
Kivipilari on lintujen pesimäaikaan turvallinen paikka monille lintulajeille, sillä petoeläimet eivät pääse sinne. Dún Bristellä pesivät useat lokkilajit ja merimetsot. Pilarin tasaisella huipulla on yhä nähtävissä rakennusten jäänteitä, joissa ihmiset asuivat vuoden 1393 myrskyn iskiessä. Tarinan mukaan useita perheitä jäi loukkuun eristyneelle meripilarille, mutta heidät pelastettiin köysien avulla.
Vuonna 1981 Dún Bristen huipulle laskeutui helikopterilla tutkimusryhmä, joka löysi keskiaikaisen asuinpaikan jäänteitä, viljelypenkereitä, muureja ja jauhinkiven. Historialliset tutkimukset viittaavat siihen, että linnoitus oli alun perin tärkeä asuin- ja puolustusrakennelma. Monet asiakirjat ja kartoitukset 1800-luvulta kuvailevat alueen rakenteita ja niiden muinaisia tarkoituksia, mutta niiden tarkka historia ja synty jäävät osittain mysteeriksi.
Kansanperinne.
Paikallisessa kansanperinteessä on useita kertomuksia siitä, miksi Dún Briste erosi mantereesta. Yksi tunnetuimmista tarinoista kertoo tyrannimaisesta merirosvosta nimeltä Geodruisc (tai Deodruisc), joka asui linnoituksessa. Yhden version mukaan Pyhä Patrick rukoili, että jotain erottaisi hänet ja häntä häirinneen Geodruisicin, ja seuraavana aamuna linnoitus oli erillään mantereesta. Toisen version mukaan eräs leskinainen, jolta Geodruisc oli varastanut ainoat omaisuutensa, kirosi hänet polvistumalla ja paljastamalla polvensa – ja tämän seurauksena linnoitus erosi maasta. Kolmannessa versiossa Geodruisc oli merirosvoretkellä, ja palattuaan huomasi linnakkeensa jääneen eristyksiin. Hän kääntyi pois eikä koskaan palannut, jättäen jälkeensä huhut kalliolle kätketystä aarteesta.
Kebby Musokotwane

Kebby Sililo Kambulu Musokotwane (5. toukokuuta 1946 - 11. helmikuuta 1996) oli sambialainen poliitikko ja Sambian entinen pääministeri.
Musokotwane opiskeli Monze Secondary Schoolissa, Livingstone Teachers Collegessa ja Sambian yliopistossa. Ennen poliittista uraansa hän työskenteli opettajana ja yliopiston lehtorina.
Poliittinen ura.
Musokotwane aloitti poliittisen uransa vuonna 1973, jolloin hänestä tuli Sambian nuorin parlamentin jäsen.
Musokotwane toimi ministerinä useilla aloilla: vesihuollon ja luonnonvarojen ministerinä vuosina 1977–1978, nuoriso- ja urheiluministerinä 1979, talousministerinä vuosina 1979–1983 sekä koulutusministerinä vuosina 1983–1985. Musokotwane tuli Zambian nuorimmaksi pääministeriksi ollessaan 38-vuotias, kun entinen presidentti Kenneth Kaunda nimitti hänet virkaan. Hän toimi pääministerinä neljän vuoden ajan ja oli alun perin odotettu seuraamaan Kaundaa, mutta poliittisten erimielisyyksien vuoksi hänet siirrettiin takaisin koulutusministeriksi vuonna 1988. 
Pääministerikaudellaan Musokotwanen tärkein tavoite oli talouden uudelleenjärjestäminen. Sambian talous, joka oli pitkään ollut riippuvainen kuparikaivoksista, oli siirtymävaiheessa, ja Musokotwane keskittyi maan talouden monipuolistamiseen maatalouden, öljyteollisuuden ja jalokivikaivoksen suuntaan. Tärkein poliittinen haaste oli kuitenkin kansan yhdistäminen 73 eri murretta puhuvassa maassa.
Musokotwane toimi Sambian suurlähettiläänä Kanadassa vuosina 1990–1991. Kanadasta palattuaan hän johti Yhdistyneen Kansakunnan Itsenäisyyspuoluetta, mutta kun Kaunda ilmoitti poliittisista paluusuunnitelmistaan edellisvuonna, Musokotwane jäi Kaundan kannattajien ja puolueen vanhimpien hylkäämäksi. Vuonna 1993 Musokotwane joutui skandaaliin, kun hän myönsi, että puolueen radikaaliryhmä suunnitteli presidentti Frederick Chiluban hallituksen kaatamista.
Sosiaalisuus

Sosiaalisuus tai seurallisuus on ihmisen tai muun eläimen luontainen taipumus hakeutua toisten seuraan ja toimia vuorovaikutuksessa muiden kanssa. Se on yksi temperamenttipiirteistä ja kuvaa yksilön halua muodostaa sosiaalisia suhteita ja tarvetta olla muiden seurassa.
Sosiaalisuus ihmisellä.
Sosiaalisuus ei ole sama asia kuin sosiaaliset taidot, jotka ovat opittuja kykyjä toimia sosiaalisissa tilanteissa rakentavasti. Sosiaalisuuden aste vaihtelee yksilöiden välillä ja näkyy jo lapsuudesta lähtien siinä, miten lapsi reagoi uusiin ihmisiin ja hakeutuu muiden seuraan. Aikuisilla sosiaalisuus ilmenee esimerkiksi siinä, miten tärkeää heille on muiden ihmisten seura ja kuinka paljon he nauttivat sosiaalisista tilanteista.
Meltdown Deejays

Meltdown Deejays on suomalainen teknotapahtumien organisaattori ja DJ-kollektiivi, joka järjestää yleisöjuhlia Vaasan sekä pääkaupunkiseudun alueella. Meltdown Deejays perustettiin Vaasassa vuonna 1993. Meltdown Deejays on X-Rustin sekä Entropyn ohella yksi vanhimmista vieläkin aktiivisista teknotapahtumien organisaattoreista Suomessa.
Meltdown Deejays Recordings.
Vuonna 2016 Meltdown Deejays perusti oman levymerkin kollektiivinsa artistien julkaisuja varten. Myöhemmin levymerkki on laajentanut julkaisujaan myös kollektiivinsa ulkopuolelle. Tunnetuimpia Meltdown Deejays Recordingsilla levyttäneitä artisteja ovat Vesa-Matti Kivioja, Torolf Stendik, Lookstare, Harald Björk, Phonogenic, 03SIDIAN, Båssanova sekä RV820.
Politiikkaan perustuva näyttö

Politiikkaan perustuva näyttö ja politiikkaan pohjautuva näyttö (myös politiikkalähtöinen näytönhankinta, engl. "policy-based evidence making") on halventava termi, jolla viitataan käytäntöön tilata tutkimusta jo päätetyn politiikan tueksi. Se on vastakohta näyttöön perustuvalle päätöksenteolle. Politiikkaan pohjautuva näyttö on käänteinen versio näyttöön perustuvasta politiikasta: sen sijaan, että päätökset perustuivat tutkimukseen, tutkimus muokataan tukemaan päätöksiä. 
Termi kuvaa tilannetta, jossa tutkimusta käytetään tietyn poliittisen tavoitteen perustelemiseen valikoiden, sen sijaan että poliittista päätöksentekoa ohjattaisiin objektiivisesti ja riippumattoman tieteellisen näytön perusteella. Tämä lähestymistapa voi johtaa tutkimustulosten valikointiin ja siten päätöksenteon vinoutumiseen.
Määritelmä ja tarkoitus.
Politiikkaan pohjautuva näyttö tarkoittaa pyrkimystä tieteellisesti perustella ja tuottaa vääriä tosiasioita ennalta määrätyn politiikan oikeuttamiseksi. Tällöin keskitytään haluttuun lopputulokseen ja esitetään todisteita, jotka tukevat tätä lopputulosta, samalla kun jätetään huomiotta todisteet, jotka ovat ristiriidassa sen kanssa. Tämä on ristiriidassa tieteellisen menetelmän kanssa.
On tärkeää erottaa politiikkaan pohjautuva näytönhankinta tutkimuksesta, jossa arvioidaan politiikan vaikutuksia. Jälkimmäisessä tapauksessa tutkimuksen tulokset voivat johtaa politiikan tukemiseen tai hylkäämiseen saatujen todisteiden perusteella.
Termin alkuperä.
Termi nousi esiin Yhdistyneen kuningaskunnan parlamentin alahuoneen tiede- ja teknologiavaliokunnan lokakuussa 2006 julkaisemassa raportissa tieteellisestä neuvonannosta sekä riskien ja näytön huomioimisesta päätöksenteossa. Valiokunta totesi:
Soveltaminen.
Termiä on sovellettu myös ilmastopolitiikkaan. Oliver Geden kirjoitti "Nature"-lehdessä vuonna 2015:
Tutkimuspolitiikkaa on kritisoitu siitä, että sillä pyritään ohjaamaan akateemista tutkimusta poliittisten tavoitteiden mukaisiin suuntiin. Tämä ongelma korostuu korkeakoulutuksen ja tutkimusrahoituksen kansainvälistyessä. Tutkijat Rebecca Boden ja Debbie Epstein ovat tutkineet globalisaation vaikutuksia ja osoittaneet, että rahoituksen jakamista voidaan käyttää välineenä tutkimuksen ohjaamisessa haluttuun suuntaan.
Appalakkien osavaltionyliopisto

Appalakkien osavaltionyliopisto (, lyh. ASU) on Yhdysvaltain Pohjois-Carolinassa sijaitseva julkinen yliopisto. Yliopisto on perustettu vuonna 1899, ja se sijaitsee Boonen kaupungissa.
Kalifornian osavaltionyliopisto, Fresno

Kalifornian osavaltionyliopisto, Fresno (, lyh. Fresno State) on Yhdysvaltain Kaliforniassa sijaitseva julkinen yliopisto. Yliopisto on perustettu vuonna 1911, ja se sijaitsee Fresnon kaupungissa.
San Josen osavaltionyliopisto

San Josen osavaltionyliopisto (, lyh. SJSU) on Yhdysvaltain Kaliforniassa sijaitseva julkinen yliopisto. Yliopisto on perustettu vuonna 1857, ja se sijaitsee San Josén kaupungissa.
Kansasin osavaltionyliopisto

Kansasin osavaltionyliopisto (, lyh. KSU) on Yhdysvaltain Kansasissa sijaitseva julkinen yliopisto. Yliopisto on perustettu vuonna 1863, ja se sijaitsee Manhattanin kaupungissa.
Länsi-Kentuckyn yliopisto

Länsi-Kentuckyn yliopisto (, lyh. WKU) on Yhdysvaltain Kentuckyssa sijaitseva julkinen yliopisto. Yliopisto on perustettu vuonna 1906, ja se sijaitsee Bowling Greenin kaupungissa.
Louisianan teknillinen yliopisto

Louisianan teknillinen yliopisto (, lyh. LA Tech) on Yhdysvaltain Louisianassa sijaitseva julkinen yliopisto. Yliopisto on perustettu vuonna 1894, ja se sijaitsee Rustonin kaupungissa.
Sienikastike

Sienikastike on kastikeruoka, johon on käytetty sieniä. Kastikkeeseen sopivat parhaiten tuoreet metsäsienet. Sienikastikkeeseen voidaan laittaa ruokakermaa ja kasvislientä.
P-aminodifenyyliamiini

p-aminodifenyyliamiini (C12H12N2) eli 4-aminodifenyyliamiini on aromaattisiin amiineihin kuuluva orgaaninen yhdiste. Yhdistettä käytetään lähtöaineena valmistettaessa muun muassa kumikemikaaleja.
Ominaisuudet, valmistus ja käyttö.
Huoneenlämpötilassa p-aminodifenyyliamiini on punaista tai violettia kiteistä ainetta. Yhdiste liukenee hieman veteen. Aine liukenee myös hieman kloroformiin ja paremmin esimerkiksi etanoliin, dietyylieetteriin tai asetoniin. p-aminodifenyyliamiini on emäksistä.
p-aminodifenyyliamiinin valmistamiseen on useita tapoja. Aiemmin on käytetty muun muassa nitrosulfonihappojohdannaisten pelkistystä ja hydrolyysiä, mutta nykyisin käytetyimmät menetelmät ovat joko p-nitrodifenyyliamiinin tai p-nitrosodifenyyliamiinin pelkistys vedyttämällä.
p-aminodifenyyliamiinia käytetään väriaineiden, lääkeaineiden, valokuvauskemikaalien sekä kumien hapettumisestoaineiden ja otsoninkestoa parantavien aineiden valmistamiseen.
Soit Se Silti

Soit Se Silti on vuonna 2016 perustettu suomalainen riippumaton levy-yhtiö. Perustajat ovat porilaislähtöiset Tomi Nordlund ja Esa Tontti ja he vastaavat yhtiön musiikkituotannosta. Yhtiön toimisto sijaitsee Tampereella.
Yhtiö julkaisee musiikkia LP-, CD- sekä digitaalisessa muodossa. Sen artistikattaukseen kuuluu monipuolisesti eri tyylilajien edustajia. Soit Se Silti on julkaissut musiikkia useilta kotimaisilta artisteilta mukaan lukien Antti Autio, Topi Saha, Ylva Haru, Ursus Factory, Penniless, Teini-Pää, Rohkeat Kuvat, Iron Country Sisters, Aavikko, Radio Supernova, Mama Longhorn, Joni Ekman, Pauliina Kokkonen ja Nössö Nova.
Yhtiö järjestää myös omia tapahtumia, kuten Soit Se Silti Folk Festival, joka pidettiin tammikuussa 2025 Helsingissä ja Tampereella.
Kaikkien pyhien kirkko (Woolley)

Kaikkien pyhien kirkko () on vuonna 1761 valmistunut kirkkorakennus, joka sijaitsee Woolleyn kylässä Charlcombessa Somersetissa. Kirkon paikalla on keskiajalla ollut toinen rakennus.
Kirkko sai Grade I -luokan suojelustatuksen vuonna 1956.
Kalevan kisat 2027

Kalevan kisat 2027 järjestetään Porissa.
Kisojen järjestelyistä vastaavat yhdessä Porin Yleisurheilu, Noormarkun Nopsa ja Nakkilan Vire.
Aiemmin kisat on järjestetty Porissa vuosina 2015 ja 2005.
Hakuvaihe.
Oulu ja Lappeenranta hakivat kisojen isännyyttä Porin lisäksi. Pori voitti kuitenkin kisapaikkaäänestyksen. Asiasta päätti Suomen Urheiluliiton (SUL) liittovaltuusto.
Cooper DeJean

Cooper DeJean (s. 9. helmikuuta 2003 Sioux Falls, Etelä-Dakota, Yhdysvallat) on yhdysvaltalainen amerikkalaisen jalkapallon pelaaja. Hänen pelipaikkansa on kulmapuolustaja ja hän on pelannut myös potkujen palauttajana. DeJean edustaa NFL-joukkue Philadelphia Eaglesia. Ennen NFL-uraansa hän pelasi Iowan yliopiston joukkueessa. Eagles varasi hänet toisella kierroksella 40. varausvuorolla . Toukokuussa 2024 DeJean teki Eaglesin kanssa tulokassopimuksen. DeJean kuului kaudella 2024 Eaglesin joukkueeseen joka voitti Super Bowl LIX:n. DeJean on pelannut 16 NFL:n runkosarjan ottelua. Näissä otteluissa hänellä on yhteensä 51 taklausta, kuusi puolustettua heittoa, yksi aiheutettu rähmäys, kolme rähmäyksen palautusta, 0,5 pelinrakentajan säkitystä, yksi isku pelinrakentajaan ja 211 potkujen palautuksilla edettyä jaardia. DeJean on pelannut neljä NFL:n pudotuspelien ottelua. Näissä otteluissa hänellä on yhteensä 18 taklausta, neljä puolustettua heittoa, yksi syötönkatko, 38 syötönkatkon palautuksella edettyä jaardia, yksi syötönkatkon palautuksella tehty touchdown, yksi rähmäyksen palautus ja 53 potkujen palautuksilla edettyä jaardia. Tilastot päivitetty kauden 2024 jälkeen.
Zafarobodin piiri

Zafarobodin piiri () on hallintopiiri Suğdin maakunnassa Tadžikistanissa. Sen keskus on Zafarobodin taajama. Piirin pinta-ala on 441 neliökilometriä. Vuoden 2020 väestönlaskennan mukaan siellä oli 75 444 asukasta.
Zafarobodin piiri rajoittuu idässä Masttšohin ja Spitamenin piireihin ja kaakossa Istaravšanin kaupunkialueeseen sekä muissa ilmansuunnissa Uzbekistaniin. Se sijaitsee Turkestanvuorten pohjoispuolella Fergananlaakson länsipäädyssä sekä Nälkäaron kaakkoisosassa. Alue on pinnanmuodostukseltaan etupäässä tasankoa.
Seudun ilmasto on mantereinen. Tammikuun keskilämpötila on –1:stä –2:een ja heinäkuun 28–29 astetta. Vuotuinen sademäärä on 250–300 millimetriä.
Tadžikistaniin vuonna 1959 liitetty alue on raivattu viljelysmaaksi 1960–1980-luvuilla. Sen asukkaat ovat kotoisin etupäässä Ainīn ja Vuoristo-Masttšohin piirien vuoristoalueilta.
Vuonna 1965 perustettuun piiriin kuuluvat Mehnatobodin, Suğdijonin ja Zafarobodin kaupunkikunnat sekä Džomīn ja Ravšanin maalaiskunnat. Kaupunkiväestön osuus on 54 prosenttia. Asukkaista noin 70 prosenttia on tadžikkeja ja lähes 25 prosenttia uzbekkeja.
Zafarobodista on maantieyhteydet maakunnan pääkaupunkiin Xudžandiin ja Istaravšaniin. Xudžandiin on matkaa 106 ja Xovosin rautatieasemalle Uzbekistaniin viisi kilometriä.
Seudun pääelinkeino on etupäässä keinokasteluun perustuva maatalous, joka on erikoistunut viljan, puuvillan, vihannesten, hedelmien ja viinirypäleiden viljelyyn sekä karjanhoitoon. Piirissä on puuvilla-, elintarvike- ja rakennustarviketeollisuutta.
Nelsonin yliopisto

Nelsonin yliopisto (, aik. Southwestern Assemblies of God University, lyh. SAGU) on Yhdysvaltain Texasissa sijaitseva yksityinen yliopisto. Yliopisto on perustettu vuonna 1927, ja se sijaitsee Waxahachien kaupungissa. Yliopisto on taustaltaan helluntailainen, ja se toimii Assemblies of God-kirkkokunnan työyhteydessä.